text: [{"text_idx": "#000001", "text": "F\u00f8royskir vektlyftarar vunnu tv\u00e6r silvur og eina bronsu vi\u00f0 DM"}, {"text_idx": "#000003", "text": "F\u00f8royskir vektlyftarar hildu a\u0301fram vi\u00f0 go\u0301\u00f0u gongdini og gj\u00f8rdu vi\u00f0 DM 2022 aftur vart vi\u00f0 seg undir lei\u00f0slu av venjaranum Frank Petersen. Anna\u00f0 a\u0301ri\u00f0 a\u0301 ra\u00f0 sto\u0301\u00f0u f\u00f8royingar a\u0301 sigursskamlinum, eftir at hava sett fleiri f\u00f8roysk og perso\u0301nlig met."}, {"text_idx": "#000004", "text": "Niels A\u0301ki M\u00f8rk, sum er fluttur upp i\u0301 67 kilo vektflokkin, setti f\u00f8royskt senior-met i\u0301 trekk vi\u00f0 101 kilo og samanlagt 206 kilo. Hann vann silvur i\u0301 si\u0301num vektflokki. I\u0301 stoyt fekk hann go\u0301\u00f0kent 105 kilo, men kolld\u00f8mt 110 og 115 kilo. Serliga 115 kilo-lyfti\u00f0 var n\u00e6r vi\u00f0 at ver\u00f0a go\u0301\u00f0kent, men strongu do\u0301mararnir valdu at kolld\u00f8ma eitt li\u0301ti\u00f0 \u2018knekk\u2019 i\u0301 h\u00f8gra alboga. I\u0301 fj\u00f8r vann hann silvur i\u0301 61 kilo flokkinum. Niels A\u0301ki setti eisini f\u00f8roysk junior-met og U23."}, {"text_idx": "#000005", "text": "Leif a\u0301 B\u00f8gar\u00f0i lyfti nu\u0301 aftur i\u0301 81 kilo flokkinum, eftir hann i\u0301 januar var i\u0301 89 kilo flokkinum. Leif vann silvur og setti f\u00f8royskt met vi\u00f0 287,42 sinclair-stigum, tvs h\u00e6gsta f\u00f8royska sinclair-stigatal. Tv\u00f8rtur um allar vektflokkar. Leif trekti 106 kilo, stoytti 130 kilo, samanlagt 236 kilo, sum \u00f8ll try\u0301 eru f\u00f8roysk met i\u0301 81 kilo flokkinum. Leif eigur eisini tey try\u0301 metini i\u0301 89 kilo flokkinum, har i\u00f0 ta\u00f0 samanlagt eisini er 206 kilo - i\u0301me\u00f0an trekk-lyfti\u00f0 er 1 kilo l\u00e6gri, 105 kilo, og stoyt-lyfti\u00f0 er 1 kilo h\u00e6gri, 131 kilo."}, {"text_idx": "#000006", "text": "Po\u0301l Hendrikur Andreasen, sum eigur f\u00f8roysku metini i\u0301 73 kilo vektflokkinum, samanlagt 216 kilo, lyfti seg vi\u00f0 DM 2022 til eitt silvurhei\u00f0ursmerki. Samanlagt lyfti hann 207 kilo, trekk 91 kilo og stoyt 116 kilo. I\u0301 fj\u00f8r lyfti Po\u0301l Hendrikur seg til eitt gullhei\u00f0ursmerki, to\u0301 at i\u0301 a\u0301r sni\u0301kti ein kappingarneyti, i\u00f0 ikki var vi\u00f0 i\u0301 fj\u00f8r, seg framum Po\u0301l vi\u00f0 4 kilo."}, {"text_idx": "#000007", "text": "Maibrit Reynheim Petersen, sum er i\u0301 st\u00f8\u00f0ugari menning, og sum nu\u0301 lyfti i\u0301 71 kilo vektflokkinum, var einans 2 kilo fra\u0301 at vinna bronsuhei\u00f0ursmerki. Hon lyfti 6 flott lyft, tvs 3 i\u0301 a\u0301vikavist trekk og stoyt og harvi\u00f0 \u00f8ll lyftini go\u0301\u00f0kend. Tey bestu lyftini i\u0301 hv\u00f8rjari grein vo\u0301ru 77 kilo trekk og 99 kilo stoyt og harvi\u00f0 176 kilo samanlagt. Hetta er alt perso\u0301nlig met. Maibrit er vi\u00f0 99 kilo stoyt einans 1 kilo fra\u0301 at tangera f\u00f8royska meti\u00f0 hja\u0301 Anna Kristinu Nor\u00f0berg Niclasen."}, {"text_idx": "#000008", "text": "N\u00e6sta sto\u0301ra kapping i\u0301 olympiskari vektlyfting ver\u00f0ur a\u0301 F\u00f8royaleikunum leygardagin 2. juli i\u0301 Spinnari\u0301num i\u0301 Klaksvi\u0301k. Beint eftir hetta fara nakrir f\u00f8royskir lyftarar eisini til kapping i\u0301 Spania. 1. juli er FM i\u0301 styrkilyfting i\u0301 Spinnari\u0301num, og 3. juli ver\u00f0ur kappast i\u0301 ku\u0301lulyfting a\u0301 F\u00f8royaleikum."}, {"text_idx": "#000012", "text": "U15-genturnar sku\u0301gva\u00f0u alla mo\u0301tst\u00f8\u00f0u av vegnum"}]